4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์และบริการ

ผลิตภัณฑ์ของบริษัทฯ แบ่งออกเป็น 2 สายการผลิต

1.  สายการฉีดชิ้นส่วนพลาสติก

บริษัทฯ เป็นผู้ให้บริการผลิตชิ้นส่วนพลาสติกด้วยกระบวนการฉีดขึ้นรูปพลาสติก
ภายหลังจากการฉีดขึ้นรูปแล้ว ชิ้นส่วนพลาสติกบางชนิดจะผ่านไปสู่กระบวนการอื่น เช่น การพ่นสี
(Spray Painting) การพิมพ์สี (Silk-Screen & Hot Stamping)
รวมถึงการประกอบชิ้นส่วนพลาสติก (Sub-Assembly) โดยบริษัทฯ
แบ่งสายการผลิตชิ้นส่วนพลาสติกออกเป็น 3 กลุ่ม ดังนี้

กลุ่มที่ 1 ชิ้นส่วนพลาสติกสำหรับอุตสาหกรรมยานยนต์

  ผลิตภัณฑ์ของบริษัทฯ ในกลุ่มนี้ เช่น ชิ้นส่วนพลาสติกที่ใช้ภายในห้องโดยสาร แผงหน้า กระจังต่าง
  ๆ ฝาครอบล้อ ยางกันโคลน ฝาครอบเครื่องยนต์ ชุดแผงยึดหม้อน้ำ เป็นต้น

กลุ่มที่ 2 ชิ้นส่วนพลาสติกสำหรับอุตสาหกรรมเครื่องใช้ไฟฟ้า

  ผลิตภัณฑ์ของบริษัทฯในกลุ่มนี้ เช่น ชิ้นส่วนภายนอกและภายในของตู้เย็น เครื่องปรับอากาศ
  เครื่องซักผ้า เครื่องรับโทรทัศน์ และเครื่องเสียง เป็นต้น

กลุ่มที่ 3 ชิ้นส่วนพลาสติกสำหรับอุตสาหกรรมอื่น ๆ

  ผลิตภัณฑ์ของบริษัทฯ ในกลุ่มนี้จะเป็นชิ้นส่วนพลาสติกที่เป็นส่วนประกอบของบรรจุภัณฑ์
  สำหรับสินค้าอุปโภคบริโภค เช่น กระปุกสำลี เป็นต้น

บริษัทฯ
มีกระบวนการควบคุมคุณภาพของสินค้าโดยจะทำการตรวจสอบและควบคุมคุณภาพของสินค้าทุกขั้นตอน
ตั้งแต่การตรวจสอบวัตถุดิบนำเข้า
การตรวจสอบในกระบวนการผลิตและการตรวจสอบในขั้นตอนสุดท้ายก่อนจัดส่งสินค้าให้ลูกค้า
รวมถึงการให้บริการของบริษัทฯ ที่มีความรวดเร็วและถูกต้องในการจัดส่ง
ซึ่งทำให้ลูกค้ามีความเชื่อมั่นและความพึงพอใจในคุณภาพของผลิตภัณฑ์ของบริษัทฯ สูงสุด

4.1.2. สายการผลิต และซ่อมแซมแม่พิมพ์

ก) การออกแบบและผลิตแม่พิมพ์

บริษัทฯ เป็นผู้ให้บริการออกแบบ และผลิต แม่พิมพ์สำหรับการฉีดพลาสติก บริษัทฯ มีทีมงานออกแบบ
และผลิตแม่พิมพ์โดยผู้เชี่ยวชาญที่มีประสบการณ์ในการผลิตแม่พิมพ์มากกว่า 10 ปี ประกอบกับบริษัทฯ
ได้นำคอมพิวเตอร์มาใช้ในการทำงาน เช่น การนำ MoldFlow^(®)
มาใช้ในการวิเคราะห์การออกแบบ การใช้โปรแกรมคอมพิวเตอร์ในการออกแบบและเขียนแบบ
(CAD : Computer Aid Design)
และข้อมูลโครงแบบจะถูกส่งต่อมายังเครื่องผลิตแม่พิมพ์ที่ควบคุมด้วยคอมพิวเตอร์ (CAM :
Computer Aid Manufacturing) ซึ่งทำให้แม่พิมพ์ที่ผลิตออกมานั้นมีคุณภาพดี
มีความถูกต้องตามแบบที่ต้องการ นอกจากนี้บริษัทฯ
ได้มีการจัดส่งช่างผลิตแม่พิมพ์ไปอบรมความรู้ในการผลิตแม่พิมพ์ทั้งในประเทศและต่างประเทศ
เพื่อนำมาพัฒนาการผลิตแม่พิมพ์ของบริษัทฯ

ข) การซ่อมแซมแม่พิมพ์

นอกเหนือจากการให้บริการผลิตแม่พิมพ์แล้ว บริษัทฯ
ยังมีบริการซ่อมแซมแม่พิมพ์ที่ชำรุดที่เกิดจากการใช้งาน
ซึ่งการให้บริการในส่วนการซ่อมแซมแม่พิมพ์นี้จะเป็นการสร้างความเชื่อ มั่นในการบริการของบริษัทฯ
เนื่องจากหากแม่พิมพ์ของลูกค้าเกิดชำรุดจากการผลิต ทีมซ่อมแซมแม่พิมพ์ของบริษัทฯ
สามารถให้บริการซ่อมแซมได้ทันทีโดยไม่จำเป็นต้องนำส่งแม่พิมพ์ไปทำการซ่อมแซมนอกสถานที่ทำให้เสียเวลาในการผลิต
ดังนั้นลูกค้าของบริษัทฯ จึงมีความมั่นใจในบริการผลิตชิ้นส่วนพลาสติกของบริษัทฯ

  การส่งเสริมการลงทุนจากสำนักงานคณะกรรมการส่งเสริมการลงทุน (BOI)

บริษัท ที.กรุงไทยอุตสาหกรรม จำกัด (มหาชน)
ได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI) ในเขต 3
(จังหวัดปราจีนบุรี) สำหรับโรงงานแห่งที่ 2 ซึ่งตั้งสถานประกอบการอยู่ในเขตอุตสาหกรรม
ซึ่งเริ่มรับรู้รายได้จากการประกอบกิจการในเดือนเมษายน 2547
โดยสรุปสาระสำคัญที่ได้รับการส่งเสริม ดังนี้

1.  ได้รับยกเว้นอากรขาเข้า สำหรับเครื่องจักรใหม่ที่ใช้ในกิจการ

2.  ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมรวมกันไม่เกินร้อยละ
    100 ของเงินลงทุน เป็นระยะเวลา 8 ปี นับจากวันที่เริ่มมีรายได้จากการประกอบกิจการ

  และ ได้รับลดหย่อนภาษีเงินได้นิติบุคคลสำหรับกำไรสุทธิ 50% อีก 5 ปี หลังจากครบ 8 ปีแรก

3.  ได้รับยกเว้นไม่ต้องนำเงินปันผลจากกิจการที่ได้รับการส่งเสริมไปรวมคำนวณ
    เพื่อเสียภาษีเงินได้ตลอดระยะเวลาที่ได้รับการส่งเสริมได้รับยกเว้นภาษีเงินได้นิติบุคคล

4.  ได้รับยกเว้นอากรขาเข้า สำหรับวัตถุดิบหรือวัสดุจำเป็น สำหรับส่วนที่ผลิต เพื่อการส่งออก
    เป็นระยะเวลา 5 ปี นับแต่วันนำเข้าครั้งแรก

เมื่อวันที่ 25 กุมภาพันธ์ 2554
บริษัทได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI) ในเขต 2
(จังหวัดฉะเชิงเทรา) สำหรับโรงงานสุวินทวงศ์ ซึ่งสรุปสาระสำคัญที่ได้รับการส่งเสริม ดังนี้

1.  ได้รับยกเว้นภาษีเงินได้นิติบุคคลสำหรับกำไรสุทธิที่ได้รับจากการประกอบกิจการที่ได้รับการส่งเสริม
    มีกำหนดเวลา 8 ปี และ ได้รับการลดหย่อนภาษีเงินได้นิติบุคคลสำหรับกำไรสุทธิ 50% อีก 5
    ปี หลังจากครบ 8 ปีแรก

2.  ได้รับยกเว้นไม่ต้องนำเงินปันผลจากกิจการที่ได้รับการส่งเสริมไปรวมคำนวณ
    เพื่อเสียภาษีเงินได้ตลอดระยะเวลาที่ได้รับการส่งเสริมได้รับยกเว้นภาษีเงินได้นิติบุคคล

3.  ได้รับยกเว้นอากรขาเข้าสำหรับวัตถุดิบและวัสดุจำเป็นที่ต้องนำมาจากต่างประเทศเพื่อใช้ในการผลิตเพื่อการส่งออกเป็นระยะเวลา
    1 ปี

4.  ได้รับยกเว้นอากรขาเข้าสำหรับผู้ที่ได้รับการส่งเสริมนำเข้ามาเพื่อส่งกลับออกไปเป็นระยะเวลา
    1 ปี

4.2 การตลาดและภาวะการแข่งขัน

  4.2.1. การตลาด

กลยุทธ์การตลาด

จากการดำเนินธุรกิจเป็นระยะเวลา 39 ปี ทำให้บริษัทฯ
ทราบถึงความต้องการของกลุ่มลูกค้าของบริษัทฯ ว่า
ลูกค้าส่วนใหญ่ไม่ได้มุ่งเน้นด้านราคาเพียงอย่างเดียว
แต่มุ่งเน้นด้านความน่าเชื่อถือและความไว้วางใจในคุณภาพของสินค้าและความสามารถในการให้บริการ
สำหรับการจัดทำแผนการตลาดนั้น บริษัทมุ่งเน้นให้สอดรับกับโครงสร้างการดำเนินธุรกิจ
ความสามารถในการแข่งขัน และโอกาสที่จะยืนหยัดอยู่ในธุรกิจอย่างยั่งยืนและเติบโต ดังนั้น บริษัทฯ
จึงใช้กลยุทธ์การตลาดที่มุ่งเน้นในการตอบสนองตามความต้องการของลูกค้า
ทั้งในระยะสั้นและระยะยาว โดยกำหนดเป็นนโยบายของบริษัทฯ ไว้ดังนี้

Q (Quality) : คุณภาพของผลิตภัณฑ์ของบริษัทฯ
ต้องได้มาตรฐานและมีคุณภาพเป็นที่ยอมรับของลูกค้าและมีคุณภาพที่สามารถแข่งขันกับผู้ผลิตรายอื่นได้

C (Cost) : ต้นทุนการผลิตต่ำกว่าอุตสาหกรรม บริษัทฯ เน้นการควบคุมค่าใช้จ่ายในการผลิต
โดยการเพิ่มผลิตผลของการผลิตและลดปริมาณของเสียจากการผลิตให้ต่ำที่สุด

D (Delivery) :
การจัดส่งสินค้าที่มีประสิทธิภาพสามารถจัดส่งสินค้าได้ตรงตามเวลาและใช้ระยะเวลาการส่งมอบสั้น
โดยบริษัทฯ มีการจัดตั้งหน่วยบริการจัดส่งที่สามารถจัดส่งสินค้าได้อย่างตรงเวลา

M (Management) :
การบริหารงานอย่างมีประสิทธิภาพที่การกำหนดนโยบายและกลยุทธ์การบริหารจากคณะกรรมการบริหารซึ่งเน้นการเพิ่มประสิทธิภาพในการบริหารงานและกำหนดแนว
ทางการตลาด โดยนำระบบมาตรฐานคุณภาพต่าง ๆ เข้ามาใช้ในการจัดการ เช่น QS 9000, ISO
9001 จนถึง ISO/ TS 16949 และ ISO 14000 รวมถึง TPM และ TPS เป็นต้น
เพื่อสร้างความพึงพอใจให้กับลูกค้า

E (Engineering) : ส่งเสริมและพัฒนาความสามารถทางวิศวกรรมของบริษัทฯ
ให้ทันสมัยและพัฒนาไปสู่การร่วมออกแบบผลิตภัณฑ์กับลูกค้า
เพื่อให้มีความสามารถในการบริการได้อย่างครบวงจร (One-Stop Service)

C (Communication): มีการสื่อสารอย่างมีประสิทธิภาพทั้งภายนอกและภายในองค์กร

ลักษณะลูกค้าและกลุ่มลูกค้าเป้าหมายของบริษัทฯ

  บริษัทฯ แบ่งกลุ่มลูกค้าเป้าหมายของบริษัทฯ ออกเป็น 4 กลุ่ม ตามประเภทของผลิตภัณฑ์ ดังนี้

1. ลูกค้ากลุ่มอุตสาหกรรมยานยนต์ ลูกค้ากลุ่มนี้ ได้แก่ บริษัทฯ ผู้ผลิตรถยนต์ชั้นนำต่างๆ
รวมทั้งผู้ป้อนชิ้นส่วนยานยนต์ โดยมีสัดส่วนการจำหน่ายลูกค้ากลุ่มนี้ในปี 2555 เท่ากับร้อยละ 77.0
ของรายได้รวม เช่น บริษัท โตโยต้า มอเตอร์ เอเชีย แปซิฟิค เอ็นจิเนียริ่ง แอนด์
แมนูแฟคเจอริ่ง จำกัด, บริษัท คาวาซากิ มอเตอร์ เอ็นเตอร์ไฟรส์ (ประเทศไทย) จำกัด

2. ลูกค้ากลุ่มอุตสาหกรรมเครื่องใช้ไฟฟ้า ลูกค้ากลุ่มนี้ ได้แก่
ผู้ผลิตเครื่องใช้ไฟฟ้าสำหรับใช้ในสำนักงานและในครัวเรือนต่างๆ โดยมีสัดส่วนการจำหน่ายในปี
2555 เท่ากับร้อยละ 16.0 ของรายได้รวม เช่น บริษัท ไฮเออร์ อีเล็คทริค (ประเทศไทย)
จำกัด (มหาชน), บริษัท ฮิตาชิ คอนซูมเมอร์ โปรดักส์ (ประเทศไทย) จำกัด, บริษัท บีเอสเอช
โฮม แอ๊พพลายแอนเซส แมนูแฟคเจอริ่ง จำกัด, บริษัท พานาโซนิค โฮม แอ็พไลแอ็นซ์
(ประเทศไทย) จำกัด, บริษัท มิตตูบิชิ เฮฟวี่ อินดัสตรี จำกัด

3. ลูกค้ากลุ่มอุตสาหกรรมอื่นๆ ลูกค้ากลุ่มนี้ ได้แก่ ผู้ผลิตสินค้าต่างๆ ที่ใช้พลาสติกเป็นส่วนประกอบ
เช่น Packaging เป็นต้น การจำหน่ายในปี 2554 เท่ากับร้อยละ 1.0 ของรายได้รวม เช่น
บริษัท แพรรี่ มาร์เก็ตติ้ง จำกัด

4. ลูกค้ากลุ่มผลิตและซ่อมแซมแม่พิมพ์ ในปี 2555 มีสัดส่วนการจำหน่ายลูกค้ากลุ่มนี้ เท่ากับร้อยละ
6.0 ของรายได้รวม เช่น บริษัท โตโยด้า โกเซ (ประเทศไทย) จำกัด, บริษัท มาห์เล สยาม
ฟิลเตอร์ ซิสเต็มส์ จำกัด บริษัท ฟาล์วเทค (ประเทศไทย) จำกัด

ทั้งนี้ บริษัทมีลูกค้าที่เป็นรายสำคัญเกิน 30% จากรายได้รวมอยู่จำนวน 1 ราย
ซึ่งเป็นลูกค้าในกลุ่มอุตสาหกรรมยานยนต์ คือ Toyota Group

การจำหน่ายและช่องทางการจำหน่าย

  บริษัทฯ จำหน่ายสินค้าของบริษัทฯ โดยตรงกับลูกค้า (End User)
  โดยไม่ผ่านตัวแทนจำหน่ายและเป็นการจำหน่ายทั้งหมดภายในประเทศ แต่สินค้าของบริษัทฯ
  บางส่วนจะถูกนำไปประกอบและจำหน่ายไปยังต่างประเทศ (Indirect Export)
  ในรูปแบบของสินค้าสำเร็จรูปและชิ้นส่วน ซึ่งลูกค้าของบริษัทฯ ส่วนใหญ่เป็นบริษัทฯ
  ของประเทศญี่ปุ่น ซึ่งโดยปรกติจะมีบริษัทฯ ในเครือเป็นผู้ผลิตหรือจัดหาสินค้าให้
  แต่จากประสบการณ์และผลงานที่ผ่านมาของบริษัทฯ ทำให้ผลิตภัณฑ์ชิ้นส่วนพลาสติกของบริษัทฯ
  เป็นที่ยอมรับของผู้ผลิตยานยนต์ และผู้ผลิตเครื่องไฟฟ้าชั้นนำจากประเทศญี่ปุ่น เนื่องจากบริษัทฯ
  ได้เรียนรู้ระบบการทำงานของบริษัทฯ ญี่ปุ่นและนำมาพัฒนาผลิตภัณฑ์และการทำงานของบริษัทฯ
  ให้สามารถให้บริการได้เท่าเทียมกับบริษัทฯ ญี่ปุ่น ประกอบกับ บริษัทฯ
  มีการพัฒนาบุคลากรทุกระดับ รวมถึงมาตรฐานในการผลิตตลอดเวลา
  และมีการทำงานร่วมกันอย่างใกล้ชิดกับลูกค้า ทำให้ทราบถึงความต้องการของลูกค้าเป็นอย่างดี
  ซึ่งทำให้บริษัทฯ
  เป็นผู้ผลิตชิ้นส่วนพลาสติกยานยนต์และเครื่องใช้ไฟฟ้าสัญชาติไทยที่ได้การยอมรับในเรื่องผลิตภัณฑ์และบริการ
  และบริษัทฯ สามารถเข้าไปเสนอบริการให้แก่ผู้ผลิตรายอื่นของทั้งสองกลุ่มอุตสาหกรรมได้

4.2.2 ภาวะอุตสาหกรรมและการแข่งขัน

โครงสร้างอุตสาหกรรม

  ผลิตภัณฑ์ที่บริษัทฯ ผลิตและจำหน่ายให้กับลูกค้า เป็นชิ้นส่วนพลาสติกเพื่อการพาณิชย์
  ซึ่งเป็นธุรกิจอุตสาหกรรมสนับสนุน (Supporting Industry) ที่สำคัญ
  เนื่องจากชิ้นส่วนพลาสติกดังกล่าวจะนำไปประกอบเป็นสินค้าสำเร็จรูปและจัดจำหน่ายให้กับผู้บริโภคขั้นสุดท้าย
  (End Users)

  ปัจจุบันการผลิตชิ้นส่วนพลาสติกแบบการฉีดขึ้นรูป (Injection Molding)
  เพื่อการพาณิชย์เป็นอุตสาหกรรมการผลิตที่มีการเติบโตอย่างรวดเร็ว
  เนื่องจากชิ้นงานมีคุณสมบัติที่สามารถทนต่อแรงบิด แรงกระแทก น้ำหนักเบา
  ที่เป็นที่ต้องการของอุตสาหกรรมยานยนต์
  อุตสาหกรรมเครื่องใช้ไฟฟ้าและอิเล็กทรอนิกส์ซึ่งอุตสาหกรรมการผลิตชิ้นส่วนพลาสติกแบบการฉีดขึ้นรูป
  ดังนั้นภาวะอุตสาหกรรมหลักที่มีความเกี่ยวข้องกับการประกอบธุรกิจของบริษัทฯ จะมีดังต่อไปนี้

ภาวะอุตสาหกรรมยานยนต์ และชิ้นส่วนยานยนต์ ปี 2555

ภาวะอุตสาหกรรมรถยนต์ ปี 2555

อุตสาหกรรมรถยนต์ไทยในปี 2555 เป็นปีที่มีการเจริญเติบโตสูงมาก
สามารถทำตัวเลขสถิติสูงสุดเป็นประวัติการณ์ทั้งยอดขายในประเทศ ยอดการส่งออก
และยอดการผลิต รวมถึงยังมีโอกาสก้าวขึ้นเป็นประเทศผู้ผลิตรถยนต์ขนาดใหญ่ที่สุดเป็นอันดับ 9
ของโลก อันเนื่องมาจากหลากปัจจัยที่สนับสนุนอุตสาหกรรม เช่น
ความสามารถในการฟื้นกำลังการผลิตได้อย่างรวดเร็วของค่ายรถหลังต้องเผชิญวิกฤตน้ำท่วมครั้งใหญ่ช่วงปลายปี
2554 ผลจากนโยบายรถยนต์คันแรกซึ่งมียอดจองได้สูงถึง 1.256 ล้านคัน
และการเปิดตัวรถยนต์รุ่นใหม่ออกสู่ตลาดซึ่งก็ได้รับการตอบรับอย่างดี

หลังจากได้รับผลกระทบจากปัญหาน้ำท่วมใหญ่ที่เกิดขึ้นในช่วงปลายปี 2554 แล้วนั้น
อุตสาหกรรมรถยนต์ของไทยก็ได้ส่งสัญญาณการฟื้นตัวอย่างต่อเนื่องตั้งแต่ช่วงต้นปี 2555
โดยการแสดงตัวเลขสถิติที่ขยายตัวอย่างต่อเนื่องทั้งตลาดในประเทศ การส่งออก และการผลิต
ซึ่งเหตุผลสำคัญประเด็นหนึ่งก็มาจากโครงการรถยนต์คันแรกที่ภาครัฐเปิดโอกาสให้ผู้ที่ซื้อหรือจองรถยนต์ในปี
2555 ผลของโครงการรถยนต์คันแรก นอกจากจะทำให้ยอดขายรถยนต์ในประเทศปี 2555 นี้
พุ่งสูงขึ้นเป็นประวัติการณ์แล้ว
ยังมีผลทำให้เทรนด์ตลาดรถยนต์ในประเทศเปลี่ยนแปลงไปด้วยเช่นเดียวกัน
โดยในช่วงก่อนมีโครงการดังกล่าว รถยนต์นั่งขนาดเล็กต่ำกว่า 1,500 ซีซี มีสัดส่วนราว 1 ใน 4
ของตลาดรถยนต์รวม อย่างไรก็ตามหลังจากเริ่มโครงการจนถึงปัจจุบัน
สัดส่วนตลาดรถยนต์นั่งขนาดเล็กได้ขยับขึ้นมาเป็นราว 1 ใน 3 ของตลาดรถยนต์รวม
ซึ่งทิศทางดังกล่าวคาดว่าจะดำเนินต่อเนื่องนับจากนี้
โดยนอกจากโครงการรถยนต์คันแรกที่มีผลในการผลักดันแล้ว
ยังเนื่องมาจากการที่รถยนต์รุ่นใหม่ที่ออกสู่ตลาดส่วนใหญ่จะเป็นรถยนต์นั่งขนาดเล็กราคาประหยัดซึ่งผู้บริโภคสามารถเป็นเจ้าของได้ง่ายขึ้น
นอกจากนี้ ทิศทางการขยายความเป็นเมือง (Urbanization) ที่กระจายออกสู่ต่างจังหวัดมากขึ้น
ทำให้รสนิยมการซื้อรถของผู้บริโภคในต่างจังหวัดเปลี่ยนแปลงไปด้วย
ตามรายได้ที่เพิ่มขึ้นและความต้องการด้านประโยชน์ใช้สอยที่ต่างไปจากเดิม
ส่งผลให้นอกจากรถยนต์นั่งขนาดเล็กทั่วไปแล้ว รถยนต์อีโคคาร์ (ขนาดเครื่องยนต์ต่ำกว่า 1,300
ซีซี)
ที่มีระดับราคาเริ่มต้นไม่สูงนักกลายมาเป็นรถประเภทที่ได้รับความนิยมในตลาดและมีส่วนแบ่งเพิ่มขึ้นอย่างรวดเร็วในตลาดรถยนต์ไทย

ในทำนองเดียวกันกับตลาดรถยนต์ในประเทศ ตลาดส่งออกปี 2555 นี้
ก็มีโอกาสทำสถิติที่สูงที่สุดเป็นประวัติการณ์เช่นเดียวกัน โดยที่แม้ว่าตลอดปี 2555
เศรษฐกิจโลกจะต้องเผชิญกับวิกฤติหนี้ในยุโรป แต่การส่งออกรถยนต์ไปยุโรปที่มีสัดส่วนเพียงร้อยละ
9 ของการส่งออกรถยนต์รวมของไทยนั้นก็หดตัวลงเพียงเล็กน้อยเท่านั้น
ขณะที่ตลาดส่งออกกลับได้รับอานิสงส์จากการขยายตัวของยอดการส่งออกไปยังตลาดหลักของไทยทั้งอาเซียน
ออสเตรเลีย ตะวันออกกลาง เป็นต้น
รวมถึงญี่ปุ่นที่ปัจจุบันไทยมีการส่งออกรถยนต์นั่งขนาดเล็กกลุ่มรถยนต์อีโคคาร์เข้าไปเป็นจำนวนมากอย่างต่อเนื่องจากผลของการย้ายฐานการผลิตออกนอกประเทศของญี่ปุ่น
ซึ่งนับจากนี้ไปก็คาดว่าการส่งออกรถยนต์ไปญี่ปุ่นของไทยน่าจะเพิ่มขึ้นได้ต่อ

ตลาดส่งออกรถยนต์ปี 2555
ของไทยก็น่าจะเป็นการทำตัวเลขสถิติสูงสุดเป็นประวัติการณ์ได้ที่ประมาณ 1,000,000 ถึง
1,040,000 คัน หรือขยายตัวถึงร้อยละ 36 ถึง 41 สูงขึ้นอย่างมากกว่าปีที่แล้วที่ทำได้เพียง
735,627 คัน
และด้วยทิศทางการขยายตัวของตลาดทั้งในและต่างประเทศอย่างมากจากปัจจัยบวกต่างๆดังกล่าวข้างต้น
ส่งผลให้ตัวเลขการผลิตรถยนต์ของไทยปี 2555 นี้สามารถทำสถิติสูงสุดเป็นประวัติการณ์เช่นกัน
ซึ่งมีการผลิตรถยนต์ถึง 2,453,717 คัน หรือขยายตัวถึงร้อยละ 68.3
สูงขึ้นอย่างมากกว่าปีที่แล้วที่ทำได้เพียง 1,457,795 คัน และทำให้ในปี 2555 นี้
ไทยอาจก้าวกระโดดขึ้นเป็นประเทศผู้ผลิตรถยนต์ใหญ่ที่สุดเป็นอันดับ 9 ของโลกได้
จากที่อยู่ในอันดับที่ 14 เมื่อปีที่แล้ว

แนวโน้มอุตสาหกรรมยานยนต์ไทย ปี2556…

ภายใต้ปัจจัยบวกต่ออุตสาหกรรมที่ยังมีผลต่อเนื่องมาจากในปี 2555 น่าจะทำให้ปี 2556
จะเป็นอีกปีที่อุตสาหกรรมรถยนต์ไทยยังมีโอกาสที่จะสามารถทำสถิติสูงที่สุดเป็นประวัติการณ์ได้ต่อในส่วนของตลาดส่งออกและภาคการผลิต

ด้านตลาดในประเทศ
แม้ว่าปัจจัยบวกโดยเฉพาะอย่างยิ่งยอดคงค้างส่งมอบรถยนต์ที่ยังมีอีกเป็นจำนวนมากอันเนื่องมาจากผลของโครงการรถยนต์คันแรกได้ส่งผลทำให้มีการดึงความต้องการซื้อรถในอนาคตมาใช้ล่วงหน้า
ทำให้ในช่วงครึ่งปีหลังเมื่อค่ายรถยนต์เกือบทั้งหมดสามารถทยอยส่งมอบรถยนต์ที่คงค้างได้จนครบเรียบร้อยแล้ว
ยอดขายรถยนต์ในประเทศอาจต้องเข้าสู่ช่วงของการหดตัวอีกครั้งหลังจากขยายตัวมาอย่างต่อเนื่องกว่าปีครึ่ง
อย่างไรก็ตาม
การเปิดตัวรถยนต์รุ่นใหม่ที่คาดว่าจะยังมีเข้ามานำเสนออย่างต่อเนื่องในช่วงปีหน้าโดยเฉพาะรถยนต์อีโคคาร์รุ่นใหม่อีกหนึ่งรุ่น
ประกอบกับค่ายรถแต่ละค่ายก็น่าจะมีการทำกิจกรรมส่งเสริมการตลาดเพื่อกระตุ้นยอดขายในช่วงครึ่งหลัง
นอกจากนี้
เศรษฐกิจโลกที่เริ่มมีสัญญาณการฟื้นตัวขึ้นบ้างแล้วบางส่วนก็น่าจะช่วยผลักดันการขยายตัวของเศรษฐกิจในประเทศของไทย
ทำให้คาดว่าการหดตัวของตลาดรถยนต์ช่วงครึ่งหลังจะไม่ส่งผลทำให้ตลาดรถยนต์รวมตลอดทั้งปี
2556 หดตัวลงมากนัก คาดว่ายอดขายรถยนต์ในประเทศทั้งปี 2556 อาจลดลงมาอยู่ที่ระดับ
1,340,000 ถึง 1,410,000 คัน หรือหดตัวเพียงร้อยละ 2 ถึง 7
ซึ่งก็ยังนับว่าเป็นตัวเลขที่สูงมากเมื่อเทียบกับยอดขายรถยนต์ในอดีตก่อนหน้านี้ของไทย
โดยรถยนต์นั่งมีโอกาสจะขยับสัดส่วนขึ้นมาใกล้เคียงหรือเท่ากันกับรถเพื่อการพาณิชย์
จากผลของโครงการรถยนต์คันแรกและการเปิดตัวของรถยนต์นั่งขนาดเล็กรุ่นใหม่ๆที่มีระดับราคาขายที่ใกล้เคียงกับรถกระบะ

ส่วนตลาดส่งออกในปี 2556
นอกจากจะได้รับอานิสงส์จากสภาพเศรษฐกิจโลกที่มีแนวโน้มฟื้นตัวดีขึ้นแล้ว
การปรับสัดส่วนกำลังการผลิตรถยนต์ของค่ายรถกลับมาผลิตเพื่อรองรับตลาดส่งออกมากขึ้น
หลังจากที่ก่อนหน้านี้ได้มีการโยกกำลังการผลิตไปเพื่อรองรับต่อความต้องการของตลาดในประเทศที่พุ่งขึ้นอย่างรวดเร็วในปี
2555
รวมถึงการที่รถยนต์รุ่นใหม่ๆที่ลงทุนผลิตในไทยช่วงนี้ก็เป็นรถยนต์รุ่นที่เตรียมผลิตเพื่อรองรับตลาดส่งออกในสัดส่วนที่สูง
ทำให้แม้ตลาดในประเทศจะหดตัวลงแต่ตลาดส่งออกที่มีแนวโน้มขยายตัวดีจะช่วยชดเชยการหดตัวดังกล่าวได้
โดยศูนย์วิจัยกสิกรไทยคาดว่าการส่งออกรถยนต์ของไทยปี 2556
น่าจะขยับขึ้นไปแตะระดับสูงที่สุดเป็นประวัติการณ์ต่อที่ระดับ 1,230,000 ถึง 1,290,000 คัน
หรือขยายตัวสูงร้อยละ 20 ถึง 26
ซึ่งจะส่งผลให้ปริมาณการผลิตรถยนต์ในประเทศยังขยายตัวได้ดีและขยับขึ้นไปสู่ระดับที่สูงที่สุดเป็นประวัติการณ์ได้อีกปีที่ตัวเลขระหว่าง
2,500,000 ถึง 2,600,000 คัน หรือขยายตัวร้อยละ 5 ถึง 9 ความเห็นของภาครัฐฯ
โดยสำนักงานเศรษฐกิจอุตสาหกรรม กระทรวงอุตสาหกรรม ได้ให้ตัวเลขประมาณการว่า
การผลิตรถยนต์ในปี 2556 จำนวน 2.8 ล้านคัน โดยเป็นผลิตเพื่อจำหน่ายในประเทศ 1.6 ล้านคัน
และการผลิตเพื่อการส่งออก 1.2 ล้านคัน

โดยสรุป ในปี 2555 นี้
นับว่าเป็นปีที่อุตสาหกรรมรถยนต์ไทยประสบความสำเร็จอย่างยิ่งใหญ่ด้วยตัวเลขทั้งยอดขายในประเทศ
ยอดการส่งออกและยอดการผลิตที่นอกจากจะสูงเกินกว่าที่คาดการณ์ไว้ทั้งหมดแล้วยังสามารถทำสถิติตัวเลขที่สูงที่สุดเป็นประวัติการณ์
ด้วยยอดการผลิตที่สูงถึงระดับ 2.45 ล้านคัน
อาจจะทำให้ไทยสามารถขยับตำแหน่งขึ้นเป็นประเทศผู้ผลิตรถยนต์ที่ใหญ่ที่สุดเป็นอันดับ 9 ของโลกได้
โดยปัจจัยบวกที่สำคัญนอกจากการฟื้นคืนกำลังการผลิตสู่ระดับปกติได้อย่างรวดเร็วของค่ายรถหลังเกิดปัญหาน้ำท่วมในปีที่แล้ว
และการเปิดตัวรถยนต์รุ่นใหม่ที่ตอบสนองต่อความต้องการตลาดได้ดีแล้ว
โครงการรถยนต์คันแรกนับว่าเป็นปัจจัยที่สำคัญในการผลักดันตลาดรถยนต์ไทยในปีนี้
ส่วนทิศทางอุตสาหกรรมรถยนต์ไทยในปี 2556 นั้น คาดว่าน่าจะเป็นอีกปีที่ดีสำหรับอุตสาหกรรม 
โดยเฉพาะในส่วนของตลาดส่งออกที่การโยกกำลังการผลิตกลับมาเพื่อส่งออกมากขึ้นน่าจะทำให้การส่งออกยังคงขยายตัวได้ดีและทำสถิติสูงสุดเป็นประวัติการณ์ได้ต่อที่ระดับ
1,230,000 ถึง 1,290,000 คัน ขยายตัวร้อยละ 20 ถึง 26
ซึ่งจะไปช่วยชดเชยตลาดในประเทศที่อาจจะหดตัวลงเล็กน้อยที่ร้อยละ 2 ถึง 7
หรือคิดเป็นยอดขายประมาณ 1,340,000 ถึง 1,410,000 คัน
หลังจากที่ผลของโครงการรถยนต์คันแรกทำให้ความต้องการรถยนต์ในอนาคตถูกดึงไปใช้แล้วล่วงหน้า
และส่งผลให้ยอดขายในช่วงครึ่งหลังมีโอกาสหดตัวลงจากช่วงเดียวกันในปี 2555
ซึ่งการส่งออกรถยนต์ที่เข้าไปช่วยชดเชยการหดตัวดังกล่าว ทำให้การผลิตรถยนต์ปี 2556
นี้มีโอกาสทำสถิติสูงสุดเป็นประวัติการณ์ได้เช่นเดียวกันที่ตัวเลขระหว่าง 2,600,000 ถึง
2,800,000 คัน หรือขยายตัวร้อยละ 6 ถึง 14

อุตสาหกรรมเครื่องใช้ไฟฟ้าและอิเล็กทรอนิกส์ไทย (ข้อมูลจากสำนักงานเศรษฐกิจอุตสาหกรรม)

ภาวะอุตสาหกรรมเครื่องใช้ไฟฟ้า

จากดัชนีผลผลิตอุตสาหกรรมเครื่องใช้ไฟฟ้าในช่วงเดือนมกราคม-ตุลาคม 2555
มีดัชนีผลผลิตอุตสาหกรรมอยู่ที่125.01 ปรับตัวลดลงเล็กน้อย ร้อยละ 1.57
เมื่อเทียบกับช่วงเดียวกันของปีก่อน แต่มีบางผลิตภัณฑ์ที่ปรับตัวเพี่มขึ้น เช่น สายไฟฟ้า พัดลม
และตู้เย็น เป็นต้น โดยปรับตัวเพิ่มขึ้นร้อยละ 23.04, 17.57, 13.49
สาเหตุจากการบริโภคภายในประเทศที่เพิ่มมากขึ้น

ส่วนของเครื่องใช้ไฟฟ้าที่ยังปรับตัวลดลงอยู่ได้แก่ โทรทัศน์สี(CRT) ขนาดจอ 21 นิ้ว และใหญ่กว่า
21 นิ้ว, โทรทัศน์สีขนาดจอเล็กกว่า หรือเท่ากับ 20 นิ้วและกระติกน้ำร้อน โดยมีอัตราการหดตัว
53.57%, 19.57% และ 6.19% ตามลำดับ ทั้งนี้เครื่องรับโทรทัศน์ (CRT-TV)
ที่ปรับตัวลดลงเนื่องจากผู้บริโภคหันมาซื้อโทรทัศน์ในกลุ่มจอแบน ทั้งแอลซีดีทีวี แอลอีดีทีวี แล

จอพลาสม่า

ภาวะการตลาด

การส่งออก

การส่งออกเครื่องใช้ไฟฟ้าในช่วงเดือนมกราคม-ตุลาคม 2555 มีมูลค่า 19,208.51
ล้านเหรียญสหรัฐ เพิ่มขึ้นร้อยละ 1.09 เมื่อเทียบกับช่วงเดียวกันของปีก่อน
โดยตลาดส่งออกที่สำคัญได้แก่ ประเทศในอาเชี่ยน มีมูลค่าการส่งออกมากที่สุดเท่ากับ 3,433.04
ล้านเหรียญสหรัฐ รองลงมาได้แก่ ประเทศญี่ปุ่น และสหรัฐอเมริกา โดยมีมูลค่าการส่งออกเท่ากับ
2,739.58 และ 2,451.69 ล้านเหรียญสหรัฐ ตามลำดับ

สำหรับสินค้าเครื่องใช้ไฟฟ้าที่มีมูลค่าส่งออกสูงสุด 3 อันดับแรกในช่วงเดือนมกราคมถึงตุลาคม ปี
2555 ได้แก่ เครื่องปรับอากาศ กล้องถ่ายวีดีโอ และ
เครื่องอุปกรณ์ไฟฟ้าสำหรับตัดต่อป้องกันไฟฟ้าลัดวงจร โดยมีมูลค่าส่งออก 2,952.46
ล้านเหรียญสหรัฐ 1,920.01 ล้านเหรียญสหรัฐ และ 1,647.42 ล้านเหรียญสหรัฐ ตามลำดับ

โครงสร้างตลาดส่งออกของเครื่องใช้ไฟฟ้า 3 อันดับแรก ประกอบด้วย ตลาดในภูมิภาคเอเซีย
ร้อยละ17.87 ตามด้วยตลาดญี่ปุ่นร้อยละ 14.2 และสหรัฐอเมริการ้อยละ 12.76

สำหรับตลาดอื่นๆ ของการส่งออกเครื่องใช้ไฟฟ้าในช่วงเดือนมกราคม-ตุลาคม ปี2555
มีมูลค่าส่งออก 5,262.86 ล้านเหรียญสหรัฐ ซึ่งปรับตัวเพิ่มขึ้นร้อยละ 4.24
เมื่อเปรียบเทียบกับช่วงเดียวกันของปีก่อน และมีสัดส่วนของการส่งออกคิดเป็นร้อยละ 27.40

[]

อุตสาหกรรมเครื่องใช้ไฟฟ้า ปี 2555

ในปี 2555 อุตสาหกรรมเครื่องใช้ไฟฟ้ายังคงขยายตัวได้ แต่มีอัตราการขยายตัวที่ไม่สูงมากนัก
โดยอุตสาหกรรมเครื่องใช้ไฟฟ้าปรับตัวเพิ่มขึ้นร้อยละ 4 *
เนื่องจากจะมีการปรับตัวเพิ่มขึ้นทั้งตลาดในประเทศและตลาดส่งออก ยังคงเพิ่มขึ้นอย่างต่อเนื่อง
แต่ยังมีปัจจัยเสี่ยงทางด้านการฟื้นตัวทางเศรษฐกิจของสหภาพยุโรป

อุตสาหกรรมแม่พิมพ์

ในปี 2556 คาดการณ์ว่าการผลิตแม่พิมพ์ในประเทศไทยจะเติบโตเพิ่มขึ้น 15-20% เมื่อเทียบกับปี
2555 หรือคิดเป็นมูลค่าประมาณ 32,000 ล้านบาท สูงขึ้นจากปีก่อนที่มีมูลค่าราว 28,000 ล้านบาท

“แม่พิมพ์ไทยจะมีการผลิตมากขึ้น ตลาดในประเทศมีแนวโน้มขยายตัวดี อันเป็นผลมาจากปัจจัยสำคัญ
2 เรื่อง คือ

1.ความต้องการซื้อแม่พิมพ์
เพิ่มขึ้นเนื่องจากระดับราคาแม่พิมพ์ที่มาจากประเทศจีนมีแนวโน้มราคาสูงขึ้น
และมีปัญหาในการปรับแต่งแม่พิมพ์ (Tuning)เมื่อนำแม่พิมพ์เข้ามาประเทศไทยแล้ว

2.อุตสาหกรรมยานยนต์ยังสามารถเติบโต
และมีการเตรียมทำแม่พิมพ์สำหรับการเปลี่ยนรุ่นใหม่ของยานยนต์ ที่จะทำการผลิตรถยนต์รุ่นใหม่ๆ
ในปี 2556-2558 อีกหลายๆรุ่น

ในส่วนของการส่งออก อุตสาหกรรมแม่พิมพ์ไทยยังคงต้องแข่งขันกับผู้ผลิตแม่พิมพ์จาก ประเทศไต้หวัน
เกาหลี และจีน
การส่งออกแม่พิมพ์จากประเทศไทยไปยังประเทศอื่นๆถือว่าเป็นตัวเลขที่ยังมีมูลค่ายังไม่สูงมากนัก
การที่การผลิตแม่พิมพ์ในประเทศจีนมีอัตราการเพิ่มของต้นทุนสูง
และระดับคุณภาพของแม่พิมพ์ยังไม่แน่นอนมีผลทำให้แม่พิมพ์ที่ผลิตในประเทศไทย
มีโอกาสส่งออกสูงขึ้น  

4.3 การจัดหาผลิตภัณฑ์หรือบริการ

4.3.1 การผลิต ปัจจุบันบริษัทฯ มีโรงงานที่ใช้ดำเนินการจำนวน 3 แห่ง

ดังรายละเอียดต่อไปนี้

โรงงานที่ 1 : ตั้งอยู่เลขที่ 59 หมู่ที่ 6 ถนนกิ่งแก้ว ตำบลราชาเทวะ อำเภอบางพลี
จังหวัดสมุทรปราการ 10540 บนเนื้อที่ 9 ไร่ เป็นอาคารโรงงานพื้นที่ใช้สอย 10,200
ตารางเมตร ประกอบด้วยแผนกการตลาด แผนกวิศวกรรม แผนกการผลิต โดยมีกำลังการผลิตเต็มที่
3,600 ตัน/ปี

โรงงานที่ 2 : ตั้งอยู่เลขที่ 517 หมู่ที่ 9 ตำบลหนองกี่ อำเภอกบินทร์บุรี จังหวัดปราจีนบุรี 25110
บนเนื้อที่ 13 ไร่ สำหรับ เป็นอาคารโรงงานพื้นที่ใช้สอย 6,000 ตารางเมตร
การเพิ่มกำลังการผลิตเพื่อตอบสนองความต้องการของลูกค้า เริ่มดำเนินงานได้ในเดือนกุมภาพันธ์
2547 โดยมีกำลังการผลิตเต็มที่ 5,040 ตัน/ปี

โรงงานที่ 3 : ตั้งอยู่เลขที่ 28/4 หมู่ที่ 1 ถนนสุวินทวงศ์ ตำบลคลองอุดมชลจร
อำเภอเมืองจังหวัดฉะเชิงเทรา 24000 บนเนื้อที่ 10 ไร่ เป็นอาคารโรงงานพื้นที่ใช้สอย 6,700
ตารางเมตร เป็นโรงงานผลิตแม่พิมพ์ที่สามารถผลิตแม่พิมพ์ใช้กับเครื่องฉีดตั้งแต่ขนาด 30 - 1,800
ตัน

นโยบายการผลิตที่สำคัญ คือ เน้นการผลิตสินค้าที่มีคุณภาพดี
ตรงกับความต้องการของลูกค้าและสามารถส่งสินค้าได้ตรงตามระยะเวลาที่กำหนด
ทั้งนี้เพื่อให้ลูกค้ามีความเชื่อมั่นและเกิดความพึงพอใจ ในผลิตภัณฑ์ของบริษัทฯ

4.3.2 การจัดหาวัตถุดิบที่ใช้ในการผลิตชิ้นส่วนพลาสติก

-   วัตถุดิบสำหรับการผลิตชิ้นส่วนพลาสติก

  วัตถุดิบหลักสำหรับการผลิตชิ้นส่วนพลาสติกของบริษัทฯ คือ เม็ดพลาสติก
  โดยเป็นการสั่งซื้อจากตัวแทนจำหน่ายในประเทศทั้งหมด
  ซึ่งการสั่งซื้อเม็ดพลาสติกจะแยกตามลักษณะของกลุ่มผลิตภัณฑ์ ดังนี้

-   กลุ่มชิ้นส่วนพลาสติกสำหรับอุตสาหกรรมยานยนต์

  การสั่งซื้อเม็ดพลาสติกเพื่อการผลิตชิ้นส่วนพลาสติกสำหรับอุตสาหกรรมยานยนต์
  เป็นการสั่งซื้อล่วงหน้าจากผู้จำหน่ายในประเทศ โดยร้อยละ 95 ของการสั่งซื้อเม็ดพลาสติก
  ลูกค้าจะเป็นผู้กำหนดชนิดและประเภทของเม็ดพลาสติกรวมทั้งผู้จำหน่ายเม็ดพลาสติก
  ซึ่งเป็นการควบคุมคุณภาพของวัตถุดิบให้ตรงกับความต้องการของลูกค้า โดยฝ่ายจัดซื้อของบริษัทฯ
  จะจัดซื้อเม็ดพลาสติกตามคำสั่งซื้อของลูกค้า

  ทั้งนี้ จำนวนผู้จัดจำหน่ายเม็ดพลาสติกของบริษัทฯ นั้นมีอยู่ 26 รายด้วยกัน

-   กลุ่มชิ้นส่วนพลาสติกสำหรับอุตสาหกรรมเครื่องใช้ไฟฟ้า

การสั่งซื้อเม็ดพลาสติก เพื่อการผลิตชิ้นส่วนพลาสติก สำหรับอุตสาหกรรมเครื่องใช้ไฟฟ้า มี 2
รูปแบบคือ ลูกค้าจัดหาวัตถุดิบมาให้ และบริษัทฯ ซื้อวัตถุดิบเอง โดยในปี 2556
สัดส่วนของการจัดซื้อวัตถุดิบระหว่างการที่ลูกค้าจัดหาวัตถุดิบและบริษัทฯ
เป็นผู้จัดซื้อวัตถุดิบเองคิดจากยอดขายเฉพาะอุตสาหกรรมเครื่องใช้ไฟฟ้าคิดเป็นร้อยละ 54.93
และร้อยละ 45.07 ตามลำดับ

อย่างไรก็ตามการสั่งซื้อเม็ดพลาสติกของทั้งสองกลุ่มนั้นบริษัทฯ
สามารถที่จะตกลงกับลูกค้าในการจัดซื้อเม็ดพลาสติกได้ หากบริษัทฯ
สามารถจัดหาแหล่งจำหน่ายเม็ดพลาสติกจากผู้จัดจำหน่ายอื่นที่มีคุณภาพเทียบ
เท่ากับความต้องการของลูกค้าและมีราคาถูกกว่า ทำให้บริษัทฯ ไม่มีปัญหาในการจัดหาเม็ดพลาสติก

ประเภทของเม็ดพลาสติกที่ใช้ในกิจการชองบริษัทฯ สามารถจำแนกเป็นประเภทหลักๆ ได้ดังนี้
Polypropylene–PP (Engineering Grade), PC/ABS (PC alloy), Nylon (PA+GF),
Poly Acetal (POM), Polystyrene –PS,

Acrylonitride Butadiene Styrene–ABS และอื่นๆ

  4.3.3. การจัดหาวัตถุดิบที่ใช้ในการผลิตแม่พิมพ์

-   วัตถุดิบสำหรับการผลิตแม่พิมพ์

วัตถุดิบหลัก คือแบบแม่พิมพ์เหล็ก (Mold Base) และเหล็กชิ้นส่วนแม่พิมพ์ ซึ่งบริษัทฯ
สั่งซื้อจากผู้จัดจำหน่ายภายในประเทศหลายราย เป็นคู่ค้ากับบริษัทฯ มานาน
โดยเหล็กที่ใช้จะเป็นเหล็กที่มีคุณภาพตามความต้องการของแม่พิมพ์แต่ละประเภท
ซึ่งจะทำให้ผลงานที่ฉีดจากแม่พิมพ์ของบริษัทฯ มีอัตราการสูญเสียต่ำ

การผลิตแม่พิมพ์ แบ่งเป็น 2 แบบ คือ

1. ผลิตแม่พิมพ์ใหม่ตามคำสั่งซื้อของลูกค้า

การผลิตแม่พิมพ์ประเภทนี้ บริษัทฯ จะทำการผลิตแม่พิมพ์สำหรับ การฉีดพลาสติกตามที่ลูกค้าต้องการ
และผลิตแม่พิมพ์ตามแบบที่ได้ตกลงร่วมกัน

2. ลูกค้านำแม่พิมพ์มาให้ซ่อมแซมหรือปรับปรุง

  ในส่วนนี้ลูกค้าจะนำแม่พิมพ์ของลูกค้ามาให้ซ่อมแซมหรือปรับปรุง ซึ่งบริษัทฯ จะร่วมกับลูกค้าใน

การแก้ไขลักษณะผิว โครงสร้างแบบแม่พิมพ์ที่ลูกค้า
เพื่อเป็นการปรับปรุงหรือแก้ไขให้แม่พิมพ์พลาสติกได้การผลิตที่เร็วขึ้น หรือตามลักษณะที่ลูกค้าต้องการ
ซึ่งการให้บริการในส่วนนี้จะเป็นการสร้างความเชื่อมั่นในการบริการของบริษัทฯ กับลูกค้า
ในแม่พิมพ์ที่บริษัทฯ รับจ้างฉีดพลาสติก หากแม่พิมพ์ของลูกค้าเกิดชำรุดเสียหาย

  อนึ่งในการผลิตและซ่อมแซมแม่พิมพ์ บริษัทฯ กำหนดราคาค่าบริการจาก ขนาดของแม่พิมพ์ ความ

ยากง่ายในการซ่อมแซม และชั่วโมงการทำงาน โดยบันทึกเป็นรายได้จากการขายและบริการ

  4.3.4 การวิจัยและพัฒนาการผลิตแม่พิมพ์

จากการที่ บริษัทฯ ได้จัดสรรงบประมาณลงทุน สำหรับซื้อโปรแกรม MoldFlow
เพื่อช่วยในการวิเคราะห์ปัญหาการไหลของพลาสติกฉีด และช่วยในการออกแบบ
และผลิตแม่พิมพ์ฉีดพลาสติก ซึ่งมีผลทำให้การออกแบบ และแม่พิมพ์ที่ผลิตออกมา มีคุณภาพสูงขึ้น

4.3.5 การซ่อมแซมแม่พิมพ์

นอกจากการให้บริการผลิตแม่พิมพ์แล้วบริษัทฯ ยังให้บริการซ่อมแซมแม่พิมพ์ที่ชำรุดที่เกิดจาก
การใช้งาน
ซึ่งการให้บริการในส่วนการซ่อมแซมแม่พิมพ์นี้จะเป็นการสร้างความเชื่อมั่นในการบริการของบริษัทฯ
เนื่องจากหากแม่พิมพ์ของลูกค้าเกิดชำรุดจากการผลิต ทีมซ่อมแซมแม่พิมพ์ของบริษัทฯ
สามารถให้บริการซ่อมแซม ได้ทันที
โดยไม่จำเป็นต้องนำส่งแม่พิมพ์ไปทำการซ่อมแซมนอกสถานที่ทำให้เสียเวลาในการผลิต
ดังนั้นลูกค้าของบริษัทฯ จึงมีความมั่นใจในบริการผลิตชิ้นส่วนพลาสติกของบริษัทฯ

4.3.6 สิ่งแวดล้อม

ทางบริษัทฯ ได้ตระหนักถึงผลกระทบกับสิ่งแวดล้อม ที่อาจมีผลกระทบต่อ พนักงาน การผลิต
และคุณภาพของผลิตภัณฑ์ จึงได้ทำการร้องขอให้ศูนย์ความปลอดภัยการทำงานพื้นที่ 6 ตำบลเทพารักษ์
จังหวัดสมุทรปราการ และทางศูนย์ความปลอดภัยการทำงานพื้นที่ 6
ได้แจ้งการตรวจประเมินสภาพแวดล้อมการทำงาน ลงวันที่ 24 กุมภาพันธ์ 2547
ได้ผลการตรวจประเมินสภาพแวดล้อมเกี่ยวกับการวัดระดับเสียง, ระดับแสง, จำนวนฝุ่นในอากาศ,
สารโทลูอีน และสารเอ็น-เฮกเซน ปรากฏค่าที่วัดได้อยู่ใกล้เคียงกับมาตรฐานที่กำหนดไว้

ในปี 2549 บริษัทฯ ได้ทำการปรับปรุงมาตรฐานสิ่งแวดล้อมต่างๆ จนสามารถได้รับประกาศนียบัตร
ระบบมาตรฐานการจัดการสิ่งแวดล้อม หรือ ISO 14001/2004 NO: TH 21040601E/
21.04.2006 เมื่อวันที่ 21 เมษายน 2549 ซึ่งเป็นสิ่งที่ยืนยันในความรับผิดชอบต่อสิ่งแวดล้อม
และชุมชนรอบๆ อีกด้วย

4.  งานที่ยังไม่ส่งมอบ (เฉพาะกรณีโครงการหรือชิ้นงานมูลค่าสูง)

- ไม่มี -